ये वही कालेनबाख हैं जिनके महात्मा गांधी के साथ समलैंगकिक रिश्ते का ज़िक्र जोसफ लेलीवेल्ड ने अपनी किताब ‘द ग्रेट सोल’ में किया था. गांधी पर टिप्पणी करके हर कोई कुछ न कुछ पा ही जाता है - कभी आचार्य रजनीश को ‘ओशो’ बनने का रास्ता मिल जाता है और कभी जोसफ लेलीवेल्ड सरीख़े लेखक पुलित्ज़र विजेता बन जाते हैं. और वहीं लुइस फिश्चर की गांधी पर लिखी जीवनी को रिचर्ड एटनबरो अपने जीवन की सबसे महान पिक्चर बना देते हैं. वो कहते हैं न, ‘नेक ने तो नेक जाना बद ने बद जाना मुझे, हर किसी ने अपने ही रुतबे में पहचान मुझे.’ ख़ैर आगे बढ़ते हैं. गांधी जी के इन खतों ने और ख्यालों ने टॉलस्टॉय की उनमें दिलचस्पी बढ़ा दी थी और वह इसलिए कि गांधी उनके विचारों को मूर्त रूप दे रहे थे. अब उनकी डायरी में ‘गांधी’ शब्द कई बार आने लग गया था और वे उनके ट्रांसवाल के संघर्ष में काफी दिलचस्पी भी ले रहे थे. इधर गांधी का उदभव हो रहा था, उधर टॉलस्टॉय के जीवन की शाम बस ढलने ही को थी.